આપણે ઉપર તુલસીદાસને ટાંક્યા, હમણાં ક્યાંક વાંચેલું જેમાં લોકો તુલસીના આ વિધાનની ટીકા કરતા જોવા મળેલા ! સમર્થને સમાજ દોષ નથી આપતો એ સમાજની ક્ષતિ છે, કદાચ પરાપૂર્વથી ચાલી આવતી સમાજની આ માનસિકતાને તુલસીએ તો પ્રકાશિત કરી છે. તેમણે કંઈ આદેશ નથી કર્યો, અવગત કરાવ્યા છે. આ તો તમાકુના ઉપયોગથી કૅન્સર થાય તેવી જાણ કરનારને કૅન્સરનો કારક સમજવા જેવી ભુલ છે !! આપ મિત્ર છો એટલે કદાચ આપને હું કહી શકું છું પરંતુ ખરેખર આમાં કોઈ વ્યક્તિગત વાત નથી, ખરેખર તો માત્ર આપના માધ્યમથી હું મારૂં જ દર્શન કરવા માંગુ છું. આપણે (હું, આપ અને પોતાને બુદ્ધિશાળી માનતો સમાજ) ખરેખર તો આપણા દૃષ્ટિબિંદુથી જ સૌને નિહાળીએ છીએ, અને કાં તો પેલા પાંચ આંધળા અને હાથી જેવી સ્થિતિમાં રહીએ છીએ. સમગ્રતયા દર્શન કરવાની આપણી કદાચ દાનત જ નથી. (આજકાલની સમાચાર ચેનલોની જેમ આપણને પણ ઘટનાના અધકચરા કટકાબટકાને પકડી સનસનાટી ફેલાવવામાં જ રસ પડતો હોય તેવું લાગે છે !!)